五月五日蜀州放解牓第一人楊鑑具慶下孤生愴然有感
作者：陸游
朝代：宋

paragraphs: 甲午五月之庚寅，淵魚躍起三江津。
震雷霔雨夜達晨，我知决定非凡鱗。
人生富貴不逮親，萬鍾五鼎空酸辛。
少年得禄羞常珍，調節滋味躬爨薪。
徹食奉盥授帨巾，此樂豈復論賤貧。
嗟我不孝負鬼神，俯仰二紀悲如新。
仕宦空飽息與嬪，左右供養無復辰。
子行射策對楓宸，綵衣楚楚映華紳。
泝江亟歸娛老人，切勿著意長安春。